**ELŐTERJESZTÉS**

**Körmend Város Önkormányzata Képviselő-testületének 2023. december 14-i ülésére**

**Tárgy:** Beszámoló a Körmend és **Mikrotérsége** Köznevelési Intézményfenntartó **Társulás** 2023. évi tevékenységéről

Tisztelt Képviselő-testület!

A Körmend és Mikrotérsége Köznevelési Intézményfenntartó Társulás (a továbbiakban Társulás) társulási megállapodásának 14. pontja alapján minden társult önkormányzat évente legalább egy alkalommal napirendjére tűzi a Társulás munkájáról elkészített beszámoló megtárgyalását.

A Társulási Tanács a 2023. évi döntéseit összefoglaló alábbi beszámoló önkormányzatok elé terjesztését hagyta jóvá:

2023. év februárjában a 2022. évi előirányzatokat kellett módosítani egyrészt a normatíva lemondások és pótigénylések miatt, másrészt a fenntartott intézmény esetében a központi, irányító szervi támogatás emelésére volt szükség. További módosítást igényelt a beruházási kiadások előirányzatának növelése a dologi kiadások terhére, illetve az élelmezésben és a közüzemi díjakban felmerülő áremelkedés miatti átcsoportosítás a dologi kiadások előirányzatának növelésére a személyi kiadások terhére.

A Társulás elfogadta Körmend és Mikrotérsége Köznevelési Intézményfenntartó Társulás 2023. évi költségvetését. A Társulás feladatai közé tartozik a bölcsőde és az óvodák fenntartása. A bevételek között a központi támogatás és az önkormányzati hozzájárulások összege biztosítja a szükséges forrásokat. Ezen felül működési bevétele az intézménynek élelmezési tevékenységéből származik.

A kiadások között személyi juttatások, járulékok, dologi kiadások jelennek meg. A dologi kiadások jelentős részét az élelmezési kiadások teszik ki a közüzemi kiadások mellett. Az élelmezés a napi igénybevétel és a szolgáltató által számlázott összeg alapján került tervezésre. A közüzemi kiadások a 2022. évi elhasznált mennyiség alapján, a 2023. évre vonatkozó árakkal számolva kerültek tervezésre. Egyéb kiadások között az alapvető működéshez szükséges források kerültek tervezésre.

A Társulás jóváhagyta a megállapodást a „Dr. Batthyányné Coreth Mária Óvoda és Bölcsőde fejlesztése” című pályázat kapcsán felmerülő feladatok átadására. A molnaszecsődi és horvátnádaljai tagóvodák fejlesztését célzó TOP\_PLUSZ pályázat támogatást nyert el. Molnaszecsőd Község Önkormányzata is nyertes pályázatot valósít meg az óvodára vonatkozóan a Magyar Falu Program keretein belül. A Kedvezményezettek ezért közösen bíznak meg közbeszerzési szaktanácsadót, műszaki ellenőrt, a felmerülő költségeket pedig fele-fele arányban viselnék.

A Körmend és Mikrotérsége Köznevelési Intézményfenntartó Társulás a TOP\_PLUSZ-3.3.1-21-VS1-2022-00009 azonosító számú projekt megvalósítása során előálló közbeszerzéseknek saját nevében, de helyette történő lebonyolítására Körmend Város Önkormányzatát bízta meg, illetve elfogadta Körmend Város Önkormányzatának közbeszerzési szabályzatát.

Februári ülés utolsó napirendi pontjaként a Társulás Tanácsa a Dr. Batthyányné Coreth Mária Óvoda és Bölcsőde tekintetében a nyári zárva tartás rendjét határozta meg, és felkérte az intézményvezetőt, hogy a nyári zárva tartás rendjéről a szülőket legkésőbb 2022. február 15-ig tájékoztassa.

A márciusi ülésen a Társulás Tanácsa jóváhagyta és elfogadta a Társulás a 2023. évi közbeszerzési tervét.

Az idei évben ismét meghatározták és elfogadták az óvodai beiratkozás rendjét, amely már személyes jelenléttel valósulhatott meg a 2023. április 24. és 25-én.

Az ülés zárásaként a munkaszervezet pénzügyi vezetője felhívta a figyelmet a Társulási megállapodások alapján fizetendő hozzájárulásokra.

A Tanács a májusi ülését a 2022. évi gazdálkodásról szóló beszámolóval kezdte. A Társulás és a fenntartott intézmény működését tekintve az előző évekhez képest a legjelentősebb változást a Dienes utcai tagóvoda egyházi fenntartásba való kerülése jelentette 2022. szeptember 1-től.

Az intézménnyel kapcsolatban elmondható, hogy régóta óvónőhiánnyal küzd. Az óvónők pótlása pedagógiai asszisztensekkel történik, azonban ez szakmailag nem a legjobb megoldás, és állami támogatást sem kap utánuk az intézmény. Mivel az állami normatíva nem elegendő, így szükséges a kiadás-bevétel különbözetre a társult tagoktól, illetve azon településekről, ahonnan gyermekek járnak, hozzájárulást kérni. Ez a 2022. évben összességében jól működött, nem minden település rendezte határidőre befizetési kötelezettségét, de év végéig mindenki teljesítette a befizetéseket. Az elszabaduló nyersanyag árak miatt a vásárolt élelmezés ára jelentősen emelkedett, a térítési díjakból származó bevételek viszont ezzel szemben csökkentek, mivel egyre több gyermek került az ingyenesen étkezők kategóriájába. A bölcsőde üzemeltetésre kapott támogatás 90%-a elvonásra került egységesen az országban, így oda is jelentős többlet támogatást kellett adni. A tavalyi év végén a működés biztosítása érdekében Körmend Város Önkormányzatának támogatást kellett adnia az intézménynek, mely nem került továbbhárításra a többi társult településre.

Ezen az ülésen került sora2023. évi előirányzat és költségvetési határozat módosítására: az előirányzatok módosítása volt szükséges egyrészt a pénzmaradvány igénybevétele miatt, továbbá átvezetésre került a TOP-os projekt kapcsán egy belső átcsoportosítás.

A bérintézkedésekről szóló kormányzati döntés kapcsán a költségvetésben lévő számok módosítása volt szükséges, illetve az első hónap tényleges teljesítései alapján. Ennek következtében az egy főre jutó fizetési kötelezettség csökkent 480.900 Ft-ról 364.800 Ft-ra. Továbbra is felhívták a figyelmet, hogy azon településekről, ahonnan nem érkezett vissza az aláírt megállapodás, ott nem tudják az első számú módosítást átvezetni.

A Társulás a májusi ülésen elfogadta a 2022. évi belső ellenőrzési feladatok teljesítéséről szóló beszámolót is.

További napirendi pontként a Társulás elfogadta a vezetői nyilatkozatot a belső kontrollrendszer működéséről, amit jogszabály ír elő a költségvetési szervek vezetői részére, Nyilatkozatukat az éves költségvetési beszámolóval együtt meg kell küldeniük az irányító szerv részére, aki azt jóváhagyja vagy a költségvetési szerv vezetőjét intézkedési terv készítésére kötelezi.

Körmend és Mikrotérsége Köznevelési Intézményfenntartó Társulás elfogadta Dr. Batthyányné Coreth Mária Óvoda és Bölcsőde szakmai beszámolóját.

A Tanács szeptemberi ülésén elfogadta aDr. Batthyányné Coreth Mária Óvoda és Bölcsőde Körmendi Bóbita Bölcsőde intézményegységének Szakmai Programját.

Kérem a tisztelt Képviselő-testületet, hogy az előterjesztésben foglaltakat tárgyalja meg és a határozati javaslatot támogassa.

**HATÁROZATI JAVASLAT**

Körmend Város Önkormányzata Képviselő-testülete a Körmend és Mikrotérsége Köznevelési Intézményfenntartó Társulás 2023. évi tevékenységéről szóló beszámolót elfogadja.

Körmend, 2023. november 30.

 **Bebes István**

 **polgármester**